༄༅། །སྭསྟི་བི་ཛ་ཡནྟུ། གང་ཞིག་དད་གསུམ་སོར་རྩེ་ཡིས། །གང་མཚན་རྒྱུད་མངས་འཁྲོལ་ཙམ་གྱིས། །གང་འདོད་སྙིང་པོ་དེ་དེའི་ཆར། །གང་ཡང་འབེབས་པ་དཀོན་མཆོག་གསུམ། །དེང་འདིར་གསེར་ལྡན་ལུས་ཕྲའི་བཞིན། །རྫོགས་པར་སྟོབས་ཀྱི་ཙཀྲ་ཡིས། །དབང་སྒྱུར་ལྷ་སྲས་ལྷ་ལྕམ་བཅས། །རྒྱལ་གྱུར་ཚངས་དབྱངས་གླུ་རུ་ལོངས། །ཉི་འོད་ཀྱིས་ཁྱབ་བྱི་རུའི་རིའི། །མཚར་སྡུག་ལ་སྡང་མིག་གི་དཔྱིད། །བཅོམ་ལྡན་ཚེ་མཐའ་ཡས་པ་ཡིས། །སྐུ་ཚེ་བསྐལ་པའི་རིང་འཚོ་སྒྲུབས། །ཡེ་ཤེས་རལ་གྲིས་གཏི་མུག་གི །འཁྲི་ཤིང་གཅོད་མཛད་ལྷག་པའི་ལྷས། །མཆོག་ཟུང་ཤེས་བྱའི་གནས་ཀུན་ལ། །ཆོས་མིག་རྡུལ་བྲལ་དཀྱུས་སུ་སྲིངས། །ལེགས་བྱས་ཕོ་ཉས་མགྲོན་གཉེར་བའི། །དཔལ་གྱི་འབྱུང་གནས་ལྷ་ལྕམ་གྱི། །གཟུགས་སྐུའི་ཡིད་བཞིན་ནོར་བུ་དག །འཕོ་མེད་བསྐལ་པར་བརླིང་ཆེད་དུ། །སྣ་ཚོགས་རིན་ཐང་ཆེ་བའི་དབྱིག །དཔག་ཡས་བརྩེགས་པའི་རྐང་སྟེགས་ཟུང་། །ཁེངས་ལྡན་སྐྱེ་བོ་གྲངས་མེད་ཀྱིས། །ཡན་ལག་མཆོག་བཏུད་ག་ལ་བར། །བྱམས་བརྩེའི་གདུགས་དཀར་གཡོ་བའི་གྲིབ། །བདེ་བར་ངལ་འཚོ་དགེ་སྦྱོང་གི །བརྟུལ་ཞུགས་འཆང་བ་སྤུན་དག་གིས། །རབ་དགར་བརྟས་པའི་མཆིད་འདི་གསོལ། །སྔོན་བསགས་ས་བོན་སྟོབས་པོ་ཆེ། །སྨོན་ལམ་དཔྱིད་ཀྱི་རྒྱང་གླུ་ཡིས། །ཉེར་བཀུག་ཆོས་དང་སྲིད་པའི་དཔལ། །འཛད་མེད་འཇོ་བའི་དཔག་བསམ་དག །བསྐལ་པར་འཚོ་གཞེས་བཅུད་ལེན་གྱི། །ཆོ་ག་རྒྱལ་བ་སྲས་དང་བཅས། །དབྱིངས་ནས་དགྱེས་པས་བསྒྲུབས་མིན་ན། །ཡ་མཚན་འདི་འདྲ་སུ་ལས་ཐོབ། །རིས་བྲལ་སྐྱེ་འགྲོའི་སྨྲ་སྒོ་ལས། །སོ་ཕྲེང་དགའ་བའི་འཛུམ་ཟེར་གྱིས། །ཕྱོགས་ཀྱི་མུན་པ་བཀྲུ་སྙམ་ལ། །བལྟ་ཕྱིར་ལྷ་རྣམས་མཁའ་ལ་ལྷགས། །ལེགས་དགུ་ཕུན་སུམ་ཚོགས་དུས་འདིར། །རང་སྐལ་འཚམ་པའི་ཟང་ཟིང་ལས། །དགའ་སྟོན་ཆུང་ངུའི་མེ་ཏོག་གི །སིལ་མས་འཐོར་བ་འདི་ལྟར་ལགས། །བཀྲ་ཤིས་པའི་ལྷ་དར་དཀར་པོ་ཞེས་སོགས་བརྒྱད་ཀྱིས་ལྷག་པའི་བརྒྱ་ཕྲག་གཅིག་གི་རྣམ་གྲངས་བཅས་ཕུལ་བ་ལགས། སྨྲས་པ། དགེ་བ་སུམ་ལྡན་ཆོས་དང་ཐར་པའི་སྡེ། །འཛད་མེད་ནོར་དང་འདོད་པའི་སྡེར་བཅས་པ། །རྟག་ཏུ་ཆེས་ཆེར་འཕེལ་བ་དགེ་ལེགས་ཀྱི། །ཆོ་ག་དཀོན་མཆོག་གསུམ་གྱིས་སྒྲུབས་ཤིག་གུ། །ཞེས་སྡེ་དགེ་ས་སྐྱོང་ཡབ་སྲས་ལྷ་ལྕམ་ཐུན་མོང་དུ་དགའ་སྟོན་མདུན་འཇོག་འབུལ་བའི་གོང་བརྗོད་ཉུང་ངུ་འདིའང་དོན་གཉེར་གྱི་ངོར། ངག་གི་དབང་པོ་འཇིགས་བྲལ་ཕྱོགས་ལས་རྣམ་པར་རྒྱལ་བའི་ལྷ། དབྱངས་ཅན་སྙེམས་པའི་ལང་ཚོའི་སྡེ་ཞེས་བྱ་བས་ལྷུན་གྲུབ་སྟེང་གྱི་རྒྱལ་ཁབ་ཕྱོགས་ལས་རྣམ་པར་རྒྱལ་བར་བྲིས་པ་སརྦ་མངྒ་ལཾ་བྷ་ཝ་ཏུ།། །།